Komikeren Torben Chris har skabt stor debat, efter han i mandags lagde et billede af sig selv i karbad med sin toårige datter på Facebook.

I sit aktuelle show Jydelogik laver Torben Chris sjov med det, han kalder danskernes nøgenforstrækkelse, efter han fik fortalt, at fædre, der bader med deres børn, bliver kaldt pædofile.

Billedet fik diskussionslyste danskere til tasterne og har torsdag aften fået flere end 58.000 likes og utallige delinger – og så er billedet nået ud over Danmarks grænser.

”Det er dit eget barn”

Både Huffington Post, Mirror, The Independent og Metro har skrevet om den danske komikers karbadsbillede.

@Independent show this pic in our courts & you will b found guilty of sexual crimes against children. Social services consider this criminal — Linda - #justicesystemfailedus (@Elsie2127) December 16, 2015

De fleste britiske læsere er på Twitter uforstående over for, hvorfor man skulle have lyst til at bade nøgen med sit barn.

"Det er jo dit eget barn?", skriver en, mens andre kalder det "mærkelig", "upassende" og "krænkende".

Flere britere mener endda, at det er seksuelt overgreb at bade nøgen med sit barn.

@Independent This is terribly wrong! — Ted Ayani (@AyaniTed) December 16, 2015

Man skal kunne bade nøgen med børn

På den anden side af Øresund har både svenske og norske aviser skrevet om billedet og fået folk til at debattere.

Svenske Elisabeth Karlsson skriver, at man skal kunne bade med sine børn, når de er små, og at det naturligt stopper, når de bliver ældre:

- Så vil de i bruseren og bade selv. Alt er blevet så mærkeligt, skriver hun på Aftonbladets Facebook.

Skal jeg tage badebukser på?

De fleste af den norske avis Aftenspostens læsere er enige om, at det er noget af det mest naturlige at bade nøgen med sine børn. Alt andet vil være "kunstigt", og flere fremhæver, at børn ikke kender til seksualitet.

- Skal man tage badebukser, bikini eller badedragt på? Mindre børn kan ikke sidde alene i badekaret, og når man forsøger at tage dem under bruseren, bliver man selv så forbandet våd. Det er helt naturligt, og det er godt at lære sine børn, at kroppen er naturlig, skriver Joakim Brøcher.

Han modsiges af Kim André Gjerde:

- Jeg har aldrig forstået behovet for at bruse eller bade nøgen med sit barn.

Denne kommentar høster en del kritiske røster fra de øvrige debattører på den norske avis Aftenpostens Facebook.

Et samfundsproblem

Den danske komiker fortalte mandag til TV 2, at han mener, danskerne er gået meget hurtigt fra et afslappet forhold til nøgenhed til nøgenforskrækkelse. Selv husker han tilbage til sommerbilleder, hvor børn ingen tøj havde på, når de løb gennem havevanderen.

- Jeg synes, at vi er ved at være der, hvor det er et samfundsproblem. Vi har vuggestuer, hvor mænd ikke må være alene med børnene. Det er som om, at alle mænd bliver gjort lidt pædofile, sagde han.

Det omdiskuterede - og også udenlandskendte - billede var en protest mod netop den tankegang.

- Problemet er jo, at det er laveste fællesnævner, der bestemmer. Dem, der gerne vil brokke sig, gør det. Og alle os, der skulle være fornuftens stemme, tier stille. Bare det, at jeg bliver kontaktet af Nyhederne viser jo bare, hvor langt ude det er. Er det en nyhed, at en mand går i bad med sin datter? sagde Torben Chris til TV 2 mandag.